CELEX: 32021D1981
Language: el
Date: 2021-11-09 00:00:00
Title: Απόφαση (ΕΕ) 2021/1981 του Συμβουλίου της 9ης Νοεμβρίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο Παγκόσμιο φόρουμ της Οικονομικής Επιτροπής των Ηνωμένων Εθνών για την Ευρώπη για την Εναρμόνιση των Κανονισμών για τα Οχήματα όσον αφορά τις προτάσεις για τροποποιήσεις των κανονισμών με αριθμούς 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 και 159 των ΗΕ, όσον αφορά τις προτάσεις για τροποποιήσεις των ενοποιημένων ψηφισμάτων R.E.3 και R.E.5, όσον αφορά τις προτάσεις για τροποποιήσεις των αμοιβαίων ψηφισμάτων M.R.1 και M.R.2, και όσον αφορά τις προτάσεις για άδεια τροποποίησης του ΠΤΚ των ΗΕ σχετικά με την ασφάλεια των πεζών και άδεια εκπόνησης ΠΤΚ των ΗΕ για τις παγκόσμιες εκπομπές σε πραγματικές συνθήκες οδήγησης και τις εκπομπές σωματιδίων από την πέδηση

15.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 402/77
               
            
         ΑΠΟΦΑΣΗ (ΕΕ) 2021/1981 ΤΟΥ ΣΥΜΒΟΥΛΙΟΥ
         της 9ης Νοεμβρίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο Παγκόσμιο φόρουμ της Οικονομικής Επιτροπής των Ηνωμένων Εθνών για την Ευρώπη για την Εναρμόνιση των Κανονισμών για τα Οχήματα όσον αφορά τις προτάσεις για τροποποιήσεις των κανονισμών με αριθμούς 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 και 159 των ΗΕ, όσον αφορά τις προτάσεις για τροποποιήσεις των ενοποιημένων ψηφισμάτων R.E.3 και R.E.5, όσον αφορά τις προτάσεις για τροποποιήσεις των αμοιβαίων ψηφισμάτων M.R.1 και M.R.2, και όσον αφορά τις προτάσεις για άδεια τροποποίησης του ΠΤΚ των ΗΕ σχετικά με την ασφάλεια των πεζών και άδεια εκπόνησης ΠΤΚ των ΗΕ για τις παγκόσμιες εκπομπές σε πραγματικές συνθήκες οδήγησης και τις εκπομπές σωματιδίων από την πέδηση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την απόφαση 97/836/ΕΚ του Συμβουλίου (1), η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»). Η αναθεωρημένη συμφωνία του 1958 τέθηκε σε ισχύ στις 24 Μαρτίου 1998.
                  
               
                     (2)
                  
                  
                     Με την απόφαση 2000/125/ΕΚ του Συμβουλίου (2), η Ένωση προσχώρησε στη συμφωνία που αφορά την κατάρτιση παγκόσμιων τεχνικών κανονισμών για τα τροχοφόρα οχήματα, τον εξοπλισμό και τα εξαρτήματα που μπορούν να τοποθετούνται και/ή να χρησιμοποιούνται σε τροχοφόρα οχήματα («παράλληλη συμφωνία»). Η παράλληλη συμφωνία τέθηκε σε ισχύ στις 15 Φεβρουαρίου 2000.
                  
               
                     (3)
                  
                  
                     Ο κανονισμός (ΕΕ) 2018/858 του Ευρωπαϊκού Κοινοβουλίου και του Συμβουλίου (3) θεσπίζει διοικητικές διατάξεις και τεχνικές απαιτήσεις για την έγκριση τύπου και τη διάθεση στην αγορά όλων των νέων οχημάτων, συστημάτων, κατασκευαστικών στοιχείων και χωριστών τεχνικών μονάδων. Ο εν λόγω κανονισμός ενσωματώνει τους κανονισμούς που εκδόθηκαν δυνάμει της αναθεωρημένης συμφωνίας του 1958 («κανονισμοί των ΗΕ») στο σύστημα έγκρισης τύπου της ΕΕ, είτε ως απαιτήσεις για την έγκριση τύπου είτε ως εναλλακτικές προς την ενωσιακή νομοθεσία απαιτήσεις.
                  
               
                     (4)
                  
                  
                     Σύμφωνα με το άρθρο 1 της αναθεωρημένης συμφωνίας του 1958 και το άρθρο 6 της παράλληλης συμφωνίας, το Παγκόσμιο φόρουμ της ΟΕΕ/HE για την Εναρμόνιση των Κανονισμών για τα Οχήματα (WP.29 της ΟΕΕ/ΗΕ) δύναται να εγκρίνει προτάσεις τροποποίησης κανονισμών των ΗΕ, παγκόσμιων τεχνικών κανονισμών (ΠΤΚ των ΗΕ) και ψηφισμάτων των ΗΕ, καθώς και προτάσεις έκδοσης νέων κανονισμών, ΠΤΚ και ψηφισμάτων των ΗΕ σχετικά με την έγκριση οχημάτων. Επιπλέον, σύμφωνα με τις εν λόγω διατάξεις, η WP.29 της ΟΕΕ/ΗΕ δύναται να εγκρίνει προτάσεις χορήγησης αδειών για την εκπόνηση τροποποιήσεων σε ΠΤΚ των ΗΕ ή για την εκπόνηση νέων ΠΤΚ και δύναται να εγκρίνει προτάσεις για την επέκταση εντολών για ΠΤΚ των ΗΕ.
                  
               
                     (5)
                  
                  
                     Η WP.29 της ΟΕΕ/ΗΕ, κατά την 185η συνεδρίαση του Παγκόσμιου φόρουμ που θα πραγματοποιηθεί από τις 23 έως τις 25 Νοεμβρίου 2021, δύναται να εγκρίνει τις προτάσεις τροποποίησης των κανονισμών με αριθμούς 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 και 159 των ΗΕ.
                  
               
                     (6)
                  
                  
                     Ενδείκνυται να θεσπιστεί η θέση που θα πρέπει να ληφθεί εξ ονόματος της Ένωσης στην WP.29 της ΟΕΕ/ΗΕ όσον αφορά την έγκριση των εν λόγω προτάσεων, καθώς οι κανονισμοί των ΗΕ θα είναι δεσμευτικοί για την Ένωση και, μαζί με τα ψηφίσματα των ΗΕ, θα είναι σε θέση να επηρεάσουν καθοριστικά το περιεχόμενο της ενωσιακής νομοθεσίας στον τομέα της έγκρισης τύπου οχημάτων.
                  
               
                     (7)
                  
                  
                     Με βάση την πείρα και τις τεχνικές εξελίξεις, πρέπει να τροποποιηθούν, να διορθωθούν ή να συμπληρωθούν οι απαιτήσεις σχετικά με ορισμένα στοιχεία ή χαρακτηριστικά που καλύπτονται από τους κανονισμούς με αριθμούς 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 και 159 των ΗΕ. Όσον αφορά την πρόταση για μια νέα σειρά 08 τροποποιήσεων του κανονισμού ΟΗΕ αριθ. 48 (Εγκατάσταση διατάξεων φωτισμού και φωτεινής σηματοδότησης), η περίοδος ενός έτους στις προτεινόμενες μεταβατικές διατάξεις φαίνεται ανεπαρκής και, ως εκ τούτου, είναι σκόπιμο να υποστηριχθεί επίσης η αλλαγή της ημερομηνίας των μεταβατικών διατάξεων από την 1η Σεπτεμβρίου 2023 στην 1η Σεπτεμβρίου 2024, όπως προτείνεται στο έγγραφο WP.29-185-05.
                  
               
                     (8)
                  
                  
                     Επιπλέον, ορισμένες διατάξεις των ψηφισμάτων R.E.3, R.E.5, M.R.1 και M.R.2 των ΗΕ πρέπει να τροποποιηθούν,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης κατά την 185η σύνοδο του Παγκόσμιου φόρουμ της ΟΕΕ/ΗΕ για την Εναρμόνιση των Κανονισμών για τα Οχήματα, που θα διεξαχθεί από τις 23 έως τις 25 Νοεμβρίου 2021, είναι να υπερψηφιστούν οι προτάσεις για τροποποιήσεις των κανονισμών με αριθμούς 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 και 159 των ΗΕ, οι προτάσεις για τροποποιήσεις των ενοποιημένων ψηφισμάτων R.E.3 και R.E.5, οι προτάσεις για τροποποιήσεις των αμοιβαίων ψηφισμάτων M.R.1 και M.R.2, και οι προτάσεις για άδεια τροποποίησης του ΠΤΚ των ΗΕ σχετικά με την ασφάλεια των πεζών και άδεια εκπόνησης ΠΤΚ των ΗΕ για τις παγκόσμιες εκπομπές σε πραγματικές συνθήκες οδήγησης και τις εκπομπές σωματιδίων από την πέδηση (4).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 9 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               A. ŠIRCELJ
            
         
         
            (1)  Απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της οικονομικής επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») (ΕΕ L 346 της 17.12.1997, σ. 78).
         
            (2)  Απόφαση 2000/125/ΕΚ του Συμβουλίου, της 31ης Ιανουαρίου 2000, για τη σύναψη συμφωνίας που αφορά την κατάρτιση παγκόσμιων τεχνικών κανονισμών για τα τροχοφόρα οχήματα, τον εξοπλισμό και τα εξαρτήματα που μπορούν να τοποθετούνται ή/και να χρησιμοποιούνται σε τροχοφόρα οχήματα («παράλληλη συμφωνία») (ΕΕ L 35 της 10.2.2000, σ. 12).
         
            (3)  Κανονισμός (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ (ΕΕ L 151 της 14.6.2018, σ. 1).
         
            (4)  Βλέπε έγγραφο ST 13161/21 στον ιστότοπο http://register.consilium.europa.eu.